রোহিত শর্মার নেতৃত্বাধীন মুম্বই ইন্ডিয়ান্স তিন-তিনবার খেতাব জিতেছে ইন্ডিয়ান প্রিমিয়ার লিগে। শাহরুখ খানের কলকাতা নাইটরাইডার্স আইপিএল জিতেছে দু’ বার। 
সম্প্রতি রোহিত শর্মা ও শাহরুখ খান আলাপচারিতায় মেতে ওঠেন টুইটারে। আর সেখানেই শাহরুখের কাছে আবদার করে বসেন ‘হিটম্যান’। 

এই বিষয়ে অন্যান্য খবর

আইপিএল নিয়ে বিরাট-রোহিত দুই মেরুতে, মতান্তরের ইঙ্গিত


শাহরুখ অভিনীত ‘‌বাজিগর’‌ ছবির ২৫ বছর পূর্ণ হয়েছে সম্প্রতি। টুইটারে ভক্তদের জন্য একটি ভিডিও পোস্ট করেন ‘কিং খান’। সেই ভিডিও দেখে রোহিত টুইট করে জানান, বাজিগর তাঁর অন্যতম প্রিয় একটি ছবি। এর পরেই শাহরুখ মুম্বইকরের উদ্দেশে বলেন, আইপিএল-এর সময়ে ‘কালি কালি আঁখে’ গানটির সঙ্গে তিনি নাচবেন। এবং সেটি হবে লাইভ। শাহরুখের এমন বক্তব্যের পরই রোহিত দাবি করেন, ইডেনে অনুষ্ঠানটি হলে ভাল হয়।

ক্রিকেটের ‘নন্দনকানন’-এর সঙ্গে রোহিত শর্মার ঘনিষ্ঠতা সবারই জানা। ইডেন রোহিতের অন্যতম প্রিয় মাঠ। এই মাঠেই মুম্বইকর শ্রীলঙ্কার বিরুদ্ধে ২৬৪ রানের বিধ্বংসী ইনিংস খেলেছিলেন। এই ইডেনেই যদি শাহরুখ ‘কালি কালি আঁখে’ নাচেন রোহিতের জন্য, তাহলে তা ‘হিটম্যান’ আজীবন মনে রাখবেন।